Broj: 711-I-1409-P-189-19/20-07-11

Zagreb, 2. listopada 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19.), **u predmetu dužnosnice Željke Šarčević Grgić, općinske načelnice Općine Klana**,pokrenutom Odlukom Povjerenstva broj: 711-I-467-P-189-19/20-05-11 od 28. veljače 2020.g., na 100. sjednici, održanoj 2. listopada 2020.g., donosi sljedeću:

**ODLUKU**

1. **Istovremenim primanjem plaće za obnašanje dužnosti općinske načelnice Općine Klana i primanjem naknada po osnovi sudjelovanja na sjednicama Općinskog vijeća i radnih tijela Općinskog vijeća Općine Klana u ukupnom iznosu 4.050,00 kn i to 300 kn dana 20.03.2018.g., 300 kn dana 30.05.2018.g., 300 kn dana 24.07.2018.g., 300 kn dana 16.10.2018.g., 300 kn dana 30.10.2018.g., 600 kn dana 21.11.2018.g., 600 kn dana 07.01.2019.g., 300 kn dana 08.01.2019.g., 300 kn dana 20.02.2019.g., 300 kn dana 11.04.2019.g., 150 kn dana 12.04.2019.g. i 300 kn dana 30.05.2019.g.) te dara za djecu u 2017.g. u iznosu od 600,00 kn i u 2018.g. u iznosu od 600,00 kn, dužnosnica Željka Šarčević Grgić, općinska načelnica Općine Klana, počinila je povredu članka 7. točke d) ZSSI-a.**
2. **Za povredu ZSSI-a, opisanu pod točkom I. ove izreke, dužnosnici Željki Šarčević Grgić izriče se sankcija iz članka 42. stavka 1. podstavka 1. ZSSI-a, opomena.**

Obrazloženje

Povjerenstvo je na 80. sjednici, održanoj dana 28. veljače 2020.g., pokrenulo postupak za odlučivanje o sukobu interesa protiv dužnosnice Željke Šarčević Grgić, općinske načelnice Općine Klana, zbog moguće povrede članka 7. točke d) ZSSI-a, koja proizlazi iz istovremenog primanja plaće za obnašanje dužnosti općinske načelnice Općine Klana i primanja naknada po osnovi sudjelovanja na sjednicama Općinskog vijeća i radnih tijela Općinskog vijeća Općine Klana u ukupnom iznosu 4.050,00 kn (300 kn dana 20.03.2018.g., 300 kn dana 30.05.2018.g., 300 kn dana 24.07.2018.g., 300 kn dana 16.10.2018.g., 300 kn dana 30.10.2018.g., 600 kn dana 21.11.2018.g., 600 kn dana 07.01.2019.g., 300 kn dana 08.01.2019.g., 300 kn dana 20.02.2019.g., 300 kn dana 11.04.2019.g., 150 kn dana 12.04.2019.g. i 300 kn dana 30.05.2019.g.) te dara za djecu u 2017.g. u iznosu od 600,00 kn i u 2018.g. u iznosu od 600,00 kn“

Člankom 3. stavkom 1. podstavkom 39. ZSSI-a propisano je da su općinski načelnici dužnosnici u smislu navedenog Zakona. Uvidom u Registar dužnosnika koje vodi Povjerenstvo utvrđeno je kako Željka Šarčević Grgić obnaša dužnost općinske načelnice Općine Klana od 12. lipnja 2017.g. Stoga je i Željka Šarčević Grgić povodom obnašanja navedene dužnost obvezna postupati sukladno odredbama ZSSI-a.

Dužnosnica je 12. srpnja 2017.g. podnijela Povjerenstvu Izvješće o imovinskom stanju dužnosnika, povodom stupanja na dužnost općinske načelnice Općine Klana. U navedenom Izvješću dužnosnica je navela kako dužnost obnaša profesionalno te da za isto prima plaću u bruto iznosu od 11.136,65 kn, odnosno 10.970,00 kn neto. U Izvješću od 12. ožujka 2019.g. povodom promjene dužnosnica je prijavila neto plaću u iznosu od 10.617,00 kn, a isto je prijavila i u Izvješću podnesenom 11. srpnja 2019.g.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka. Redovita provjera obavlja se prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

U postupku redovite provjere podataka iz Izvješća o imovinskom stanju dužnosnika Povjerenstvo je, uvidom u ISPU sustav Porezne uprave, utvrdilo da je dužnosnica Željka Šarčević Grgić ostvarila primitak u iznosu od 600,00 kn, koji se u ISPU označava kao dar djetetu do 15 godina starosti, potpore za novorođenče, do propisanog iznosa. Uvidom u navedeni sustav također je utvrđeno da je dužnosnica u 2018. i 2019.g. ostvarila više primitaka od Općine Klana s osnove (prema evidenciji sustava) djelatnosti članova skupštine i NO trgovačkih društava, upravnih vijeća ustanova i članova povjerenstava i odbora i to 300 kn dana 20.03.2018.g., 300 kn dana 30.05.2018.g., 300 kn dana 24.07.2018.g., 300 kn dana 16.10.2018.g., 300 kn dana 30.10.2018.g., 600 kn dana 21.11.2018.g., 600 kn dana 07.01.2019.g., 300 kn dana 08.01.2019.g., 300 kn dana 20.02.2019.g., 300 kn dana 11.04.2019.g., 150 kn dana 12.04.2019.g. i 300 kn dana 30.05.2019.g.

Na traženje Povjerenstva o predmetnim isplatama, Općina Klana je dana 15. listopada 2019.g. dostavila očitovanje, KLASA: 19-01/19-01/93 URBROJ: 2170-06-19-01-02 od 10. listopada 2019.g., u kojem se navodi kako su u periodu od ožujka 2018. godine pa do svibnja 2019. godine sve isplate koje su pojedinačno navedene u traženom periodu u ukupnom iznosu od 4.050,00 kn isplaćene po osnovi sudjelovanja na sjednicama Općinskog vijeća i radnih tijela Općinskog vijeća Općine Klana, što je izvršavano temeljem Odluke o naknadama općinskog načelnika, općinskog zamjenika, predsjednika, potpredsjednika, vijećnika i članova radnih tijela Općinskog vijeća Općine Klana (Službene novine PGŽ br. 42 od 29. studenog 2013. godine). Navedena Odluka primjenjivala se do srpnja 2019. godine. Tada je od strane načelnice Općine Željke Šarčević Grgić zahtijevano je da se neovisno o postojanju navedene odluke preispita njezina usklađenost sa pozitivnim propisima, jer je komunikacija s načelnicima drugih jedinica lokalne samouprave ukazala na drugačije stavove po pitanju isplate predmetnih naknada.

U očitovanju se dalje navodi kako je uvidom u zakonsku regulativu i mišljenja Ministarstva uprave glede prava i obveza dužnosnika utvrđeno da načelnici jedinica lokalne samouprave kao dužnosnici nemaju pravo na naknadu za prisustvovanje sjednicama i drugim radnim tijelima pa je u skladu s time Općinsko vijeće Općine Klana dana 25. srpnja 2019. godine na prijedlog načelnice Željke Šarčević Grgić donijelo novu odluku prema kojoj načelnik/ca nema pravo na naknadu za prisustvovanje sjednicama Općinskog vijeća i radnih tijela Općine, a zbog propusta glede usklađivanja akta Općine s pozitivnim propisima odgovornoj osobi Jedinstvenog upravnog odjela izrečena je opomena. Osim navedenih isplata, u periodu od 12.lipnja 2017. godine pa do danas načelnici Željki Šarčević Grgić isplaćivan je u dva navrata dar za djecu i to u 2017. godini u iznosu od 600,00 kn, te u 2018. godini u iznosu od 600,00 kn.

U očitovanju se u konačnici navodi kako je nakon utvrđivanja neusklađenosti akta Općine Klana, općinska načelnica dana 10. srpnja 2019. godine izvršila uplatu iznosa od 5.400,00 kn na račun Općine Klana, čime je izvršen povrat svih naknada koje je primila od dana stupanja na dužnost načelnice.

U prilogu očitovanja dostavljeni su Odluka o naknadama općinskog načelnika, općinskog zamjenika, predsjednika, potpredsjednika, vijećnika i članova radnih tijela Općinskog vijeća Općine Klana od 29. studenog 2013.g., zatim Odluka o naknadama predsjednika, potpredsjednika, vijećnika i članova radnih tijela Općinskog vijeća općine Klana od 24. srpnja 2019.g., Izvodi prometa po računu od 11. srpnja 2019.g. i Upozorenje na obveze iz radnog odnosa službenici Općine Klana.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Na temelju članka 39. stavka 4. ZSSI-a, podnositelju prijave jamči se zaštita anonimnosti.

Člankom 7. točkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti.

Povjerenstvo je izvršilo uvid u dostavljenu Odluku o naknadama općinskog načelnika, općinskog zamjenika, predsjednika, potpredsjednika, vijećnika i članova radnih tijela Općinskog vijeća Općine Klana od 29. studenog 2013.g. Člankom 4. navedene Odluke, koju je donijelo Općinsko vijeće Općine Klana, propisano je kako vijećnik, općinski načelnik i općinski zamjenik imaju pravo na naknadu u iznosu od 300,00 kn neto za svako prisustvovanje sjednici Općinskog vijeća Općine Klana te naknadu u iznosu od 150,00 kn neto za svako prisustvovanje sjednici radnih tijela Općinskog vijeća Općine Klana. Navedena Odluka bila je na snazi do donošenja Odluke o naknadama predsjednika, potpredsjednika, vijećnika i članova radnih tijela Općinskog vijeća općine Klana od 24. srpnja 2019.g. kojom je člankom 5. propisano kako danom primjene te Odluke prestaje primjena Odluke iz 2013.g.

U uputi Ministarstva uprave od 10. lipnja 2015.g., upućenoj županijama, gradovima i općinama, putem Ureda državne uprave u županijama te Gradu Zagrebu putem Stručne službe gradonačelnika, navodi se da važeći zakoni koji uređuju prava, obveze i odgovornosti lokalnih dužnosnika, osim prava na plaću i staž osiguranja, odnosno naknadu za rad ako dužnost obavljaju volonterski, ne propisuju druga prava lokalnih dužnosnika. Ministarstvo uprave pojašnjava da navedena prava dužnosnika koji dužnost obnašaju na lokalnoj razini proizlaze iz izbora istih osoba na dužnost u jedinici lokalne samouprave, a ne iz službeničkog statusa.

Slijedom navedenog, Ministarstvo uprave je u uputi za postupanje od 10. lipnja 2015.g. ukazalo svim jedinicama lokalne i područne (regionalne) samouprave na nužnost usklađivanja općih akata kojima se uređuju prava općinskih načelnika, gradonačelnika, župana i njihovih zamjenika s odredbama Zakona o lokalnoj i područnoj (regionalnoj ) samoupravi i Zakona o plaćama u lokalnoj i područnoj (regionalnoj) samoupravi te naložilo usklađivanje istih najkasnije do 30. rujna 2015.g.

Iz podnesenih Izvješća o imovinskom stanju, podataka ISPU sustava Porezne uprave te očitovanja Općine Klana utvrđeno je kako dužnosnica Željka Šarčević Grgić dužnost općinske načelnice Općine Klana obnaša profesionalno te za isto prima plaću. Dužnosnica je također istovremeno primila i naknadu po osnovi sudjelovanja na sjednicama Općinskog vijeća i radnih tijela Općinskog vijeća Općine Klana u ukupnom iznosu 4.050,00 kn te dar za djecu u 2017.g. u iznosu od 600,00 kn i u 2018.g. u iznosu od 600,00 kn. Obzirom da navedeni primici predstavljaju dodatne naknade za poslove obnašanja javnih dužnosti, u smislu članka 7. točke d) ZSSI-a, Povjerenstvo je pokrenulo predmetni postupak.

Dužnosnica se 12. ožujka 2020.g. očitovala na Odluku o pokretanju postupa te je u bitnom navela kako su joj isplate koje su pojedinačno navedene u traženom periodu u ukupnom iznosu od 4.050,00 kn isplaćene po osnovi sudjelovanja na sjednicama Općinskog vijeća i radnih tijela Općinskog vijeća Općine Klana, sto je izvršavano temeljem Odluke o naknadama općinskog načelnika, općinskog zamjenika, predsjednika, potpredsjednika, vijećnika i članova radnih tijela Općinskog vijeća Općine Klana (Službene novine PGŽ br. 42 od 29. studenog 2013. godine). Takva odluka se provodila još u mandatu prethodnog načelnika Općine Klana, i nastavila se sve do srpnja 2019. godine. Dužnosnica je u nekoliko navrata pitala stručne službe općine ima li pravo na tu naknadu, na što joj je odgovoreno da ima sukladno gore navedenoj odluci. U srpnju 2019. godine u razgovoru s drugim načelnicima lokalne samouprave saznala je da nema pravo na gore navedene naknade te je zahtijevala da se neovisno o postojanju navedene odluke preispita njezina usklađenost sa pozitivnim propisima,. Nastavno na navedeno je Općinsko vijeće Općine Klana dana 25. srpnja 2019. godine na prijedlog dužnosnice donijelo novu odluku prema kojoj načelnik/ca nema pravo na naknadu za prisustvovanje sjednicama Općinskog vijeća i radnih tijela Općine, a zbog propusta glede usklađivanja akta Općine s pozitivnim propisima odgovornoj osobi jedinstvenog upravnog odjela izrečena je opomena.

Dužnosnica dalje navodi kako joj je osim navedenih isplata, u periodu od 12.lipnja 2017. godine pa do danas, u dva navrata isplaćivan dar za djecu i to u 2017. godini u iznosu od 600,00 kn te u 2018. godini u iznosu od 600,00 kn, a ti iznosi su isplaćivani temeljem odredbi Zakona o radu, prema naputku knjigovodstva, budući je knjigovođa bila mišljenja da imam pravno na dar za dijete, sukladno ZOR-u, te budući da mi je malodobno dijete na poreznoj kartici.

Nakon utvrđivanja neusklađenosti akta Općine, dana 10. srpnja 2019. godine dužnosnica je izvršila uplatu iznosa od 5.400,00 kn na račun Općine Klana čime je izvršen povrat svih naknada koje je primila od dana stupanja na dužnost načelnice.

Slijedom svega gore navedenog, na temelju prikupljenih podataka i dokumentacije, kao i iz očitovanja same dužnosnice, utvrđeno je kako je dužnosnica Željka Šarčević Grgić istovremeno uz primanje plaće za obnašanje dužnosti općinske načelnice Općine Klana primala i naknade po osnovi sudjelovanja na sjednicama Općinskog vijeća i radnih tijela Općinskog vijeća Općine Klana u ukupnom iznosu 4.050,00 kn i to 300 kn dana 20.03.2018.g., 300 kn dana 30.05.2018.g., 300 kn dana 24.07.2018.g., 300 kn dana 16.10.2018.g., 300 kn dana 30.10.2018.g., 600 kn dana 21.11.2018.g., 600 kn dana 07.01.2019.g., 300 kn dana 08.01.2019.g., 300 kn dana 20.02.2019.g., 300 kn dana 11.04.2019.g., 150 kn dana 12.04.2019.g. i 300 kn dana 30.05.2019.g.) te dar za djecu u 2017.g. u iznosu od 600,00 kn i u 2018.g. u iznosu od 600,00 kn, što je protivno članku 7. točki d) ZSSI-a te je odlučeno kao u točki I. izreke ovog akta.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 43. propisano je da se opomena može izreći dužnosniku ako se prema njegovom postupanju i odgovornosti te prouzročenoj posljedici radi o očito lakom obliku kršenja odredbi ovog Zakona.

S obzirom na okolnosti koje je dužnosnica iznijela u svom očitovanju na odluku o pokretanju postupka, odnosno na okolnost da je dužnosnica vratila cjelokupni iznos koji je po osnovi nedopuštenih naknada primila i to prije pokretanja predmetnog postupka Povjerenstvo smatra da je za utvrđenu povredu primjereno izreći sankciju opomene.

Slijedom navedenog odlučeno je kao što je to navedeno u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Željka Šarčević Grgić, elektroničkom dostavom
2. Objava na internetskoj stranici Povjerenstva
3. Pismohrana